钦定古今图书集成/明伦汇编/官常典/第361卷 > 《御史中丞箴》〈有序〉前人
## 钦定古今图书集成/明伦汇编/官常典/第361卷 > 《御史中丞箴》〈有序〉前人

《百官之箴》，以箴王阙。余承先君之踪，窃位宪台，惧有忝累垂翼之责，且造斯箴，以自勗励。不云“自箴” ，而云“御史中丞箴” 者，凡为御史中丞，欲通以箴之也。

煌煌天文，众星是环。爰立执法，其晖有焕。执宪之纲，
秉国之宪。鹰扬虎视，肃清违慢。謇謇匪躬，是曰“王臣。
既直其道，爰顾其身。身之不顾，孰有弗震。邦国若否，
山甫是明。焉用彼相，莫扶其倾。淮南构逆，实惮汲生。
赫赫有国，可无忠贞。忧责有在，绳亦必直。良农耘秽，
勿使能植。无礼是逐，安惜趐翼。嗟尔庶寮，各敬乃职。
无为罚先，无怙厥力，怨及朋友，无惭于色，得罪天子，
内省有恧，是用作箴，惟以自敕。”